Erasmus+

**Pravilo artičoke, seminar v Italiji, oktober, 2024**

Oktobra sva se s sodelavko Matejo radovedni odpravili na usposabljanje v okolico Milana, natančneje v Castelletto di Cuggiono, na trening z zanimivim imenom "The Rule of Artichoke".

Trening je potekal od 9. do 16. oktobra 2024 v organizaciji Young Effect, Italija. Glede na zelenjavo v imenu, lahko pomislimo na kakšno prijetno delo na vrtu, a šlo je za za intenziven tečaj, osredotočen na organizacijo skupnosti in gradnjo podpornih mrež na lokalni ravni. Namenjen je bil mladinskim delavcem, mladinskim voditeljem in socialnim delavcem iz različnih evropskih držav, vključno s Slovenijo.

Nastanjeni smo bili v samostanu s prijetno okolico, hrano pa so nam pripravljali prostovoljci organizacije. Stroški nastanitve in prehrane so bili v celoti kriti v okviru programa Erasmus+.

Program je bil zelo natrpan, delali smo od jutra do oči, skoraj brez prostega časa. Dejansko je bila to intenzivna in navdihujoča izkušnja, namenjena krepitvi kompetenc za organizacijo skupnosti ter spodbujanju razvoja in vodenja skupnosti. Cilj treninga je bil opolnomočiti mladinske delavce za aktivno sodelovanje v družbi in prispevati k bolj povezanim in vključujočim skupnostim in mislim, da je bil cilj dosežen.

Če se vrnem nazaj k zanimivemu imenu, **"The Rule of Artichoke", lahko povem, da ime** simbolizira koncept, ki ga je seminar uporabljal v svojem pristopu k organizaciji skupnosti ter osebnostni rasti.

Artičoka kot simbol ima večplasten pomen, ki ga lahko razumemo na več načinov. Tako kot ima artičoka več plasti, ki jih je treba odstraniti, da pridemo do srčike, tako tudi pri osebni rasti, gradnji skupnosti in delu z ljudmi pogosto postopoma odstranjujemo ovire, prepričanja ali sloje, ki preprečujejo pristno povezavo ali razumevanje. Sočasno lahko ime namiguje na proces postopnega razkrivanja resnične narave problemov, potreb in rešitev v skupnosti. Tako kot pri artičoki je srce oziroma jedro dosegljivo šele po tem, ko odstranimo zunanje plasti.

Z izbiro tega imena so organizatorji poudarili pomen potrpežljivosti, vztrajnosti in postopnega dela pri razvoju osebnih in skupnostnih potencialov. Skupinsko delo vedno lahko odraža idejo "odkrivanja srčike" v ljudeh in odnosih.

Znanje, ki sva ga pridobili na seminarju lahko s pridom uporabiva, saj je veliko vsebin, ki se osredotočajo na gradnjo odnosov, timsko delo in osebno rast, zelo primernih za izobraževalno okolje. Usvojili smo na primer tehnike, ki spodbujajo sodelovanje med učenci, razumevanje raznolikosti in empatij ter spodbujajo čustveno inteligenco.

Kljub temu, da se nisva vrnili spočiti, sva se vrnili polni vtisov o tem, kako v našem vsakdanu simbolično "odstranjujemo plasti artičoke" ter na ta način pomagamo graditi zaupanje med učenci in med sodelavci ter skupaj ustvarjamo bolj povezano šolsko skupnost.

Pavlina Antolič